কলকাতা: প্রকাশ কারাটকে নিয়ে গৌতম দেবের মন্তব্যে উত্তপ্ত হল CPM রাজ্য কমিটির বৈঠক। প্রকাশ্যে চলে এল দলের অন্তর্দ্বন্দ্ব। গৌতম দেবের শাস্তির দাবিতে সরব হলেন নেতাদের একাংশ। অমল হালদার, অচিন্ত্য মল্লিক, দীপক দাশগুপ্ত, দীপক সরকারের মতো বর্ধমান, হুগলি, জলপাইগুড়ি, পশ্চিম মেদিনীপুরের নেতাদের অনেকে দাবি করলেন গৌতম দেবকে ক্ষমা চাইতে হবে।  সীতারাম ইয়েচুরিকে রাজ্যসভায় পাঠানো হবে না। কেন্দ্রীয় কমিটি এই সিদ্ধান্ত নেওয়ার পর সংবাদমাধ্যমে প্রকাশ কারাটের সমালোচনা করেন গৌতম দেব। পার্টি লাইন ভাঙার অভিযোগে তাঁর শাস্তির দাবি, রাজ্য সম্পাদকমণ্ডলীতে খারিজ হয়ে যাওয়ার পর কেন্দ্রীয় কমিটিকে চিঠি দিয়ে একই দাবি করেন আলিমুদ্দিনের নেতাদের একাংশ। আজ সীতারাম ইয়েচুরির সামনেই ফের গৌতম দেবের শাস্তির দাবিতে সরব হন তাঁরা। গৌতমের পক্ষে দাঁড়ায় অন্য পক্ষ। গৌতম দেবের বক্তব্যের সঙ্গে তিনি একমত নন বলে সূর্যকান্ত মিশ্র জানালেও উত্তপ্ত হয়ে ওঠে পরিস্থিতি। তবে, আজকের বৈঠকে গৌতম দেব ছিলেন না। কাল রাজ্য সম্পাদকমণ্ডলীর বৈঠকে বিষয়টি আবার উঠবে বলে জানা গেছে। আলোচনা হবে ঋতব্রত বন্দ্যোপাধ্যায়কে নিয়েও। রাজ্যসভা নির্বাচনে বিকাশরঞ্জন ভট্টাচার্যের মনোনয়ন বাতিল নিয়েও আজ CPM রাজ্য কমিটিতে প্রশ্ন ওঠে।